Internasionale toekenning vir Vergelegen-wynlandgoedVergelegen-wynlandgoed (Foto: Great Wine Capitals) Vergelegen het Donderdag ŉ prys ontvang in die 2017 internasionale ‘Best Of Wine Tourism’-pryse geborg deur die Great Wine Capitals Global Network. Die toekenningsgeleentheid is by die Sao Bento da Vitoria-klooster in Porto, Portugal gehou tydens ŉ galadinee aan die einde van die netwerk se algemene jaarvergadering. Die Best Of Wine Tourism-toekennings dien vir die bedryf as ŉ maatstaf van uitnemendheid en gee erkenning aan toonaangewende wynmakerye en besighede in wyntoerisme in elke deelnemende wynstreek wat hulself onderskei in areas soos innovering, diens en volhoubare praktyke. Die internasionale pryswenners is gekies uit die toppresteerders in elk van die deelnemende wynstreke. Daar was vanjaar 359 inskrywings en 59 streekwenners. Die wenners van vanjaar se kompetisie is soos volg: Adelaide | Suid-Australië – Seppeltsfield Bilbao | Rioja – Bodegas y Viñedos de Páganos Bordeaux – Château Marquis de Terme Kaapstad | Kaapse Wynland – Vergelegen Mainz | Rheinhessen – Rheinhessenvinothek Mendoza – Zuccardi Porto – Quinta do Bomfim San Francisco |Napa Valley – Trefethen Family Vineyards Valparaiso | Casablanca Valley – Portofino Restaurant Die status van die ‘Best Of Wine Tourism’-toekennings neem sedert die instelling daarvan, van jaar tot jaar toe. Tot op datum het 3 845 ondernemings aan die kompetisie deelgeneem en was daar 59 plaaslike wenners. Die Great Wine Capitals Global Network, wat in 1999 tot stand gekom het, is ŉ alliansie van tien internasionaal beroemde wynstreke – Adelaide, Australië; Bordeaux, Frankryk; Kaapstad |Kaapse Wynland, Suid-Afrika; Mainz|Rheinhessen, Duitsland; Mendoza, Argentinië; Porto, Portugal; Bilbao|Rioja, Spanje; San Francisco|Napa Valley, VSA, Verona, Italië, en Valparaiso|Casablanca-vallei, Chili. Besoek Great Wine Capitals vir meer inligting.